REPUBLIKA SRBIJA

NARODNA SKUPŠTINA

Odbor za pravosuđe, državnu

upravu i lokalnu samoupravu

07 Broj: 06-2/289-13

15. jul 2013. godine

B e o g r a d

**Z A P I S N I K**

**32. SEDNICE ODBORA ZA PRAVOSUĐE, DRŽAVNU UPRAVU I LOKALNU SAMOUPRAVU,**

**ODRŽANE 15. JULA 2013. GODINE**

 Sednica je počela u 12,00 časova.

 Sednici je predsedavao Petar Petrović, predsednik Odbora.

 Sednici su prisustvovali članovi Odbora: Biljana Hasanović Korać, Maja Gojković, Neđo Jovanović, Mirna Kosanović, Nenad Konstantinović, Laslo Varga, Srđan Spasojević, Pavle Markov, Vladimir Cvijan i Srđan Miković.

 Sednici je prisustvovala Biljana Pantić (zamenik Katarine Rakić).

Sednici nisu prisustvovali članovi Odbora: Dragan Nikolić, Ivan Joković, Slobodan Homen, Svetislava Bulajić, Milica Radović, niti njihovi zamenici.

 Sednici su, kao predstavnice predlagača, prisustvovale Zorica Stojšić i Danijela Sinđelić, izborni članovi Državnog veća tužilaca.

 Sednici su, kao poverenici predlagača akata, prisustvovali Danilo Nikolić, državni sekretar, Jovan Ćosić, načelnik odeljenja, i Zlatko Petrović, viši savetnik u Ministarstvu pravde i državne uprave.

Na predlog predsednika Odbora usvojen je sledeći:

**D n e v n i r e d :**

 1. Razmatranje Predloga zakona o prekršajima, koji je podnela Vlada (broj 7-2473/13, od 21. juna 2013. godine), u načelu;

 2. Razmatranje Predloga odluke o izboru zamenika javnog tužioca, sa ispravkom, koji je podnelo Državno veće tužilaca (broj 119-2573/13, od 27. juna 2013. godine);

 3. Razmatranje Predloga kandidata za člana Odbora Agencije za borbu protiv korupcije, koji je podneo predsednik Republike (broj 02-2691/13, od 8. jula 2013. godine);

 4. Određivanje dva predstavnika Odbora za člana i zamenika člana Komisije za sprovođenje Nacionalne strategije reforme pravosuđa;

 5. Razno.

 Pre prelaska na rad po tačkama utvrđenog dnevnog reda usvojen je, bez primedaba, zapisnik 31. sednice Odbora.

 Odbor je odlučio da se na dužinu vremena za raspravu u okviru načelnog pretresa na sednici Odbora primeni član 75. Poslovnika Narodne skupštine.

 **Prva tačka dnevnog reda: Razmatranje Predloga zakona o prekršajima, u načelu**

Danilo Nikolić je, ukratko, predstavio Predlog zakona i razloge za njegovo donošenje.

 Povodom ove tačke dnevnog reda govorili su Laslo Varga, Nenad Konstantinović, Neđo Jovanović i Srđan Miković, ukazujući u načelnoj raspravi na potrebu da se pojedina rešenja Predloga zakona preispitaju (čl. 55, 56, 94, 166, 185, 190. i dr.), pri tom najavljujući podnošenje amandmana.

Na osnovu člana 156. stav 3. Poslovnika Narodne skupštine, Odbor za pravosuđe, državnu upravu i lokalnu samoupravu podneo je

I Z V E Š T A J

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o prekršajima u načelu.

Za izvestioca Odbora na sednici Narodne skupštine određen je Petar Petrović, predsednik Odbora.

**Druga tačka dnevnog reda:** **Razmatranje Predloga odluke o izboru zamenika javnog tužioca, koji je podnelo Državno veće tužilaca, sa ispravkom;**

 Odbor za prvosuđe, državnu upravu i lokalnu samoupravu, na 32. sednici održanoj 15. jula 2013. godine, razmatrao je Predlog odluke o izboru zamenika javnog tužioca, sa ispravkom, koji je podnelo Državno veće tužilaca.

 Na osnovu čl. 51. i 201. Poslovnika Narodne skupštine, Odbor je podneo

I Z V E Š T A J

 Odbor za pravosuđe, državnu upravu i lokalnu samoupravu je konstatovao da je Predlog odluke o izboru zamenika javnog tužioca, sa ispravkom, podnelo Državno veće tužilaca kao ovlašćeni predlagač, u skladu sa članom 75. stav 1. Zakona o javnom tužilaštvu i članom 13. alineja druga Zakona o Državnom veću tužilaca.

Odbor je odlučio da predloži Narodnoj skupštini da prihvati Predlog odluke o izboru zamenika javnog tužioca, sa ispravkom.

 Za izvestioca Odbora na sednici Narodne skupštine određen je Petar Petrović, predsednik Odbora.

**Treća tačka dnevnog reda: Razmatranje predloga predsednika Republike za izbor člana Odbora Agencije za borbu protiv korupcije;**

Odbor za pravosuđe, državnu upravu i lokalnu samoupravu je razmotrio predlog predsednika Republike za izbor člana Odbora Agencije za borbu protiv korupcije.

Na osnovu člana 51. Poslovnika Narodne skupštine, Odbor za pravosuđe, državnu upravu i lokalnu samoupravu podneo je

I Z V E Š T A J

 Odbor za pravosuđe, državnu upravu i lokalnu samoupravu konstatovao je da je predsednik Republike, koji je predložio prof. dr Draganu Z. Kolarić za člana Odbora Agencije za borbu protiv korupcije, podneo predlog za izbor člana tog odbora kao ovlašćeni predlagač u skladu sa članom 9. stav 2. tačka 2) Zakona o Agenciji za borbu protiv korupcije.

Za izvestioca Odbora na sednici Narodne skupštine određen je Petar Petrović, predsednik Odbora.

**Četvrta tačka dnevnog reda:** **Određivanje dva predstavnika Odbora za člana i zamenika člana Komisije za sprovođenje Nacionalne strategije reforme pravosuđa;**

Odbor je, na predlog predsednika, odlučio da za člana Komisije za sprovođenje Nacionalne strategije reforme pravosuđa za period 2013 – 2018. godine odredi Neđa Jovanovića, a za zamenika člana Nenada Konstantinovića, članove Odbora.

Nacionalnom strategijom reforme pravosuđa za period 2013 – 2018. godine je predviđeno obrazovanje Komisije za sprovođenje Strategije, sa zadatkom da prati sprovođenje strateških ciljeva i da usmeravai i planira aktivnosti u oblasti pravosuđa. Komisiju čini petnaest članova i petnaest zamenika članova, predstavnika državnih organa i tela relevantnih za sprovođenje reforme pravosuđa, među kojima je i Odbor za pravosuđe, državnu upravu i lokalnu samoupravu.

**Peta tačka dnevnog reda: R a z n o.**

U okviru ove tačke dnevnog reda nije bilo pitanja ni predloga.

Sednica je završena u 12,45 časova.

 SEKRETAR PREDSEDNIK

 Ljiljana Miletić Živković Petar Petrović